**Broj: 711-I-1007-M-72/19-03-11**

Zagreb, 3. svibnja 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ive Dujmića, gradonačelnika Grada Opatije, za davanjem mišljenja Povjerenstva,** na 48. sjednici, održanoj 3. svibnja 2019.g., daje sljedeće:

**MIŠLJENJE**

1. **Grad Opatija može stupiti u poslovni odnos s trgovačkim društvom Marea d.o.o., u 100% vlasništvu dužnosnikove supruge, u smislu dodjele poticaja po Programu poticanja zapošljavanja i poduzetništva te razvoja zaleđa u 2019.g. ako isto društvo udovolji uvjetima Programa te pod uvjetom da dužnosnik Ivo Dujmić postupi u skladu s uputama Povjerenstva iz ovog mišljenja.**
2. **Dužnosnik Ivo Dujmić dužan je izuzeti se od svakog, pa i posrednog sudjelovanja u provođenju Javnog poziva s područja Grada Opatije na podnošenje zahtjeva za dodjelu poticaja po Programu poticanja zapošljavanja i poduzetništva te razvoja zaleđa u 2019.g.**
3. **Dužnosnik je dužan, prije sklapanja Ugovora o dodjeli poticaja, ukazati članovima Gradskog vijeća Grada Opatije na okolnost da je trgovačko društvo Marea d.o.o., koje je podnijelo zahtjev, u vlasništvu njegovog bračnog druga te o tome obavijestiti građane putem službene objave na internetskim stranicama Grada Opatije.**
4. **Ukoliko trgovačko društvo Marea d.o.o. udovolji uvjetima Programa, dužnosnik Ivo Dujmić dužan se izuzeti od sklapanja Ugovora o dodjeli poticaja s navedenim društvom te na to ovlastiti svog zamjenika.**
5. **U cilju izbjegavanja svake sumnje da je na dodjelu poticaja trgovačkom društvu Marea d.o.o. utjecala okolnost da suprug vlasnice navedenog društva u Gradu Opatiji obnaša javnu dužnost gradonačelnika, u slučaju da raspoloživa sredstva za poticaje nisu dostatna za sve prijavljene kandidate po Pozivu, a trgovačko društvo Marea d.o.o. ispunjava jednake uvjete i nalazi se u istom položaju kao i drugi kandidat/i, taj kandidat/i trebao/li bi imati prednost pri dodjeli sredstava.**
6. **Dužnosnik je dužan prije stupanja u poslovni odnos s trgovačkim društvom Marea d.o.o. u gore navedenom slučaju Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva.**
7. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnio je dužnosnik Ivo Dujmić, gradonačelnik Grada Opatije. U knjigama ulazne pošte zahtjev je zaprimljen pod poslovnim brojem: 711-U-1805-M-72/19-01-2 dana 25. travnja 2019.g., povodom kojeg se vodi predmet broj M-72/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da je njegova supruga …………… vlasnica trgovačkog društva Marea d.o.o. i da planira zaposliti nove radnike u društvu. Navedeno društvo je namjeravalo podnijeti zahtjev za korištenje mjera poticaja za zapošljavanje prema programu kojeg je donijelo Gradsko vijeće Grada Opatije. Javni poziv poduzetnicima i obrtnicima objavljen je na mrežnim stranicama Grada Opatije. Sukladno članku 13. Programa s korisnicima programa zaključuje se ugovor, kojeg potpisuje gradonačelnik. Slijedom navedenog, dužnosnik traži uputu i mišljenje Povjerenstva.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 18. stavkom 1. i stavkom 2. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Uvidom u podatke Sudskog registra Trgovačkog suda u Rijeci, utvrđeno je da je pod matičnim brojem subjekta 040012939 upisano trgovačko društvo MAREA d.o.o. te da je jedini osnivač navedenog trgovačkog društva ……………. od 2009.g. do danas, za koju je uvidom u Registar dužnosnika koji ustrojava i vodi Povjerenstvo utvrđeno da je bračni drug dužnosnika Ive Dujmića.

Uvidom u Program poticanja zapošljavanja i poduzetništva te razvoja zaleđa u 2019. godini („Službene novine Primorsko-goranske županije“ br. 7/19, dalje Program) utvrđeno je kako je Gradsko vijeće Grada Opatije, na sjednici održanoj dana 20.ožujka 2019.g., donijelo navedeni Program kojim je utvrđen način i mjerila za poticanje zapošljavanja te razvoj poduzetništva i obrtništva na području Grada Opatije u 2019. godini i to kroz poticanje zapošljavanja nezaposlenih osoba, poticanje osnivanja novih obrta, i drugih slobodnih zanimanja, poticanje otvaranja OPG-a, subvencije kamata na kredite po Programima kreditiranja poduzetništva i obrta koje raspisuje Primorsko-goranska županija te poticanje obavljanja određenih djelatnosti u zaleđu. Program propisuje kako korisnici sredstava po Programu mogu biti postojeći i novi mikro i mali poduzetnici sa sjedištem ili poslovnom jedinicom (registrirana poslovnica, trgovačka radnja, ugostiteljski objekt i slično) na području Grada Opatije, neprofitne organizacije koje djeluju na području Grada Opatije, obrtnici i slobodna zanimanja (u daljnjem tekstu “obrtnici”) te nosioci OPG-a, sa prebivalištem ili poslovnom jedinicom na području Grada.

Program dalje definira uvjete dodjele poticaja te iznose poticaja koje svaki pojedini poduzetnik može ostvariti, ovisno o uvjetima koje ispunjava. Člankom 13. Programa propisano je kako sa korisnicima poticaja koji udovoljavaju uvjetima Programa i pod uvjetom da postoje raspoloživa sredstva, temeljem potvrde Upravnog odjela za Financije i društvene djelatnosti o potpunosti podnesenog zahtjeva, gradonačelnik zaključuje Ugovor o dodjeli poticaja.

Člankom 22. Programa propisano je da će u roku od 8 dana od dana stupanja na snagu Programa, gradonačelnik objaviti javni poziv s uvjetima davanja poticaja. Ugovori o dodjeli poticaja mogu se zaključivati do iskorištavanja osiguranih sredstava za ovu namjenu u Proračunu Grada Opatije.

Sukladno Programu, gradonačelnik Grada Opatije objavio je 8. travnja 2019.g. Javni poziv poduzetnicima, neprofitnim organizacijama i fizičkim osobama s područjima Grada Opatije na podnošenje zahtjeva za dodjelu poticanja zapošljavanja i poduzetništva te razvoja zaleža u 2019.g., KLASA: 403-01/19-01/3 URBROJ: 2156/01-03/01-19-08 (dalje: Javni poziv).

Javnim pozivom propisani su uvjeti dodjele poticaja, obrasci Zahtjeva za dodjelu poticaja i tražena dokumentacija. Točkom 3) Javnog poziva propisuje se da sa korisnicima poticaja koji udovoljavaju uvjetima Programa i pod uvjetom da postoje raspoloživa sredstva, temeljem potvrde Upravnog odjela za financije i društvene djelatnosti o potpunosti podnesenog zahtjeva, gradonačelnik zaključuje Ugovor o dodjeli poticaja. Korisnik je obvezan prije potpisa ugovora dostaviti, kao instrument osiguranja provedbe ugovora, zadužnicu ili bjanko zadužnicu ovjerenu kod javnog bilježnika na iznos ukupno odobrenih sredstava. Točkom 8) Javnog poziva propisano je da je rok za podnošenje Zahtjeva 31. prosinca 2019.g. ili do iskorištavanja osiguranih sredstava za ovu namjenu u Proračunu Grada Opatije.

Sukladno članku 4. stavku 4. ZSSI-a, poslovni subjekti u smislu tog Zakona su trgovačka društva. Povjerenstvo stoga utvrđuje kako je trgovačko društvo Marea d.o.o. poslovni subjekt u smislu ZSSI-a. Stavkom 3. istog članka ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Povjerenstvo stoga utvrđuje kako davanje poticaja za zapošljavanje po predmetnom Pozivu predstavlja poslovni odnos u smislu ZSSI-a.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Slijedom navedenog, Povjerenstvo zaključuje da ne postoji načelna zapreka za stupanje Grada Opatije u poslovni odnos s trgovačkim društvom Marea d.o.o., u 100% vlasništvu dužnosnikove supruge, u smislu dodjele poticaja po Programu poticanja zapošljavanja i poduzetništva te razvoja zaleđa u 2019.g. ako isto društvo udovolji uvjetima Programa te pod uvjetom da dužnosnik Ivo Dujmić postupi u skladu s uputama Povjerenstva iz ovog mišljenja.

Dužnosnik Ivo Dujmić je stoga, u svrhu jačanja transparentnosti u obnašanju javnih dužnosti i očuvanja vlastitog integriteta, dužan, prije sklapanja Ugovora o dodjeli poticaja, ukazati članovima Gradskog vijeća Grada Opatije na okolnost da je trgovačko društvo Marea d.o.o., koje je podnijelo zahtjev, u vlasništvu njegovog bračnog druga te o tome obavijestiti građane putem službene objave na internetskim stranicama Grada Opatije. Na taj način skreće se pozornost članovima predstavničkog tijela Grada Opatije i zainteresiranoj javnosti na potrebu kontrole provedbe predmetnog Javnog poziva te, kad dođe do sklapanja ugovora, na potrebu provođenja nadzora nad izvršavanjem istog. Dužnosnik je nadalje do dovršetka postupka po Javnom pozivu dužan izuzeti se od svakog pa i posrednog oblika sudjelovanja u provedbi postupka predmetnog javnog poziva, uključujući i sklapanje Ugovora, ukoliko do njega dođe.

Povjerenstvo ističe da je dužnosnik, odnosno Grad Opatija kao tijelo u kojem dužnosnik obnaša dužnost obvezno prije stupanja u poslovni odnos dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice zapisnik sa sjednice Gradskog vijeća Grada Opatije na kojoj je dužnosnik deklarirao okolnost da se na Javni poziv javilo trgovačko društvo u vlasništvu supruge ili dokaz iz kojeg je razvidan drugi način na koji je dužnosnik deklarirao predmetnu okolnost. Također je potrebno dostaviti ispis ili poveznicu na internetsku stranicu Grada opatije na kojoj je objavljena navedena okolnost.

Nadalje, u cilju očuvanja vlastite vjerodostojnosti dužnosnika, dostojanstva povjerene mu dužnosti i povjerenja građana u tijela javne vlasti, Povjerenstvo smatra da je u slučaju da raspoloživa sredstva za poticaje nisu dostatna za sve prijavljene kandidate po Pozivu potrebno postupiti na način kojim bi se izbjegla svaka sumnja da je na dodjelu poticaja trgovačkom društvu Marea d.o.o. utjecala okolnost da suprug vlasnice navedenog društva u Gradu Opatiji obnaša dužnost gradonačelnika. Davanje prava prednosti pod jednakim uvjetima primjerena je metoda u opisanoj situaciji. Naime, ako raspoloživa sredstva za poticaje nisu dostatna za sve prijavljene kandidate po Pozivu, a trgovačko društvo Marea d.o.o. ispunjava jednake uvjete i nalazi se u istom položaju kao i drugi kandidat/i, u cilju izbjegavanja svake sumnje da je na dodjelu poticaja trgovačkom društvu Marea d.o.o. utjecala okolnost da suprug vlasnice navedenog društva u Gradu Opatiji obnaša javnu dužnost gradonačelnika, prednost pri dodjeli sredstava trebao/li bi imati taj kandidat/i. Ovakav postupak predstavlja u neku ruku diskriminaciju člana obitelji dužnosnika, odnosno njegovog trgovačkog društva, ali je nužan i potreban, jer su dužnosnici prvenstveno dužni štititi javni interes te kroz svoje djelovanje opravdati povjerenje građani koje su im ukazali. Time se čuva i javna percepcija da na odluku o kandidatima nije utjecalo davanje prednosti privatnom interesu gradonačelnika.

Dužnosnik je u obvezi prije stupanja u poslovni odnos s trgovačkim društvom Marea d.o.o. Povjerenstvu dostaviti cjelokupnu dokumentaciju iz koje je vidljivo kako su provedene ove upute Povjerenstva.

Sukladno članku 18. stavku 5. ZSSI-a, Povjerenstvo će potom u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivo Dujmić, elektronička dostava
2. Objava na internetskoj stranici Povjerenstva
3. Pismohrana